
GLASUL MONAHILOR 

Din amintirile Părintelui Iustin 


Era impresionant la Mănăstirea Bistriţa când veneau 
să se spovedească credincioşii. Erau trei duhovnici buni: 
Părintele Marchian, Hrisostom şi Părintele Martinian. Ei 
bine, pe credincioşi îi cunoşteai după cum arătau la 
sfârşitul postului. Ucenicii Părintelui Marchian bătrânul - 
uscaţi, subţiri, senini, foarte veseli, pregătiţi, într-adevăr, 
pentru înviere. Era grupa cealaltă, a Părintelui Martinian - 
oleacă mai plinuţi, mai puţine semne de asprime şi postire. 
Apoi Hrisostom - era omul actual, oleacă modernizat. 
Erau şi unii, şi alţii creştini, dar vedeai prototipul vieţii 
fiecăruia. 

într-una din zile vine o biată creştină şi-mi spune: 
„Părinte, nu ştiu cum să-1 conving pe Părintele Marchian 
să-mi mai scadă din canon, că de doisprezece ani nu m-am 
împărtăşit niciodată şi sunt aşa de bolnavă încât simt că 
mă duc şi nu cedează deloc. Şi mă duc să stau de vorba cu 
el, poate că s'o schimba. „Părinte Marchian, ce faci cu 
biata asta femeie, că, uite, îi bolnavă, uite-i gata, mâine 
moare şi ai s-o ai pe suflet? Mai redu din canon". Nu ştiam 
eu care-i cauza canonului, nu m-am interesat. „Măi, da' 
ce? Eu îs mai mare decât Vasile, măi? Atunci când o împli- 
ni ea porunca lui Vasile [cel Mare]; atunci o iert şi eu, alt- 
fel nu". „Bine, măi, dar dacă moare?" „Moare pe drum 
bun. Eu am dezlegat-o şi, dacă nu-i desăvârşită, se mântu- 
ieşte". Şi altă dată îl întrebam: „Părinte, dar uită-te la 
creştinii aceştia, cu postul acesta, cu ulei şi fără ulei. Mai 
sloboade ceva". „Păi, dacă-i slobod, mă slobod şi ei pe 
mine. Nu slobod deloc". Măi, şi se ţinea omul acesta într- 
adevăr, a făcut foarte mult, eu cred că a realizat creştini 
desăvârşiţi mai mulţi decât călugări. Nu spovedea 
călugări, că nu-1 ascultă. Şi, dacă nu-1 ascultau, a doua 
oară nu le mai spunea ce trebuie să facă. 

Trăia o bătrâneţe sănătoasă, cu dragoste de slujbe, 
pentru biserică. Aşa a slujit 65 de ani, n-a lipsit. A fost 
econom la Mănăstirea Neamţului, a fost slujitor la Vorona, 
la Mănăstirea Bistriţa - eclesiarh mare, cu răspundere 
peste tot, dar nu s-a micşorat până la ultima suflare. Nu şi- 
a făcut în chilie foc de la un incident pe care 1-a avut la 
Mănăstirea Vorona când s-a întâmplat să ia foc chilia. A 
adormit greu şi a căzut un lemn din sobă, fiind portiţa 
deschisă, şi a luat foc podeaua, a venit focul pe sub patul 
lui şi fumul... A ieşit cu pătura afară, cu rasa pe jumătate 
aprinsă, se învârtea şi aştepta pe cineva să-1 ajute. S-a 
hotărât şi n-a mai făcut foc în chilia lui. Om hotărât. Iarna 
stătea prin biserică, fiind eclesiarh mare. După ce termina 
Liturghia lua o ceşcuţa 'colea de vinişor, un corn de pres- 
cură şi asta era toată mâncarea lui până a doua zi. Era o 
fire foarte robustă şi rezistentă. 

Tot aşa era şi sfântul Părinte Antim de la Secu. Avea 
un ucenic cam guraliv, Părintele Ghimnazie. îl spovedea 


Părintele Antim şi de fiecare dată încheia cu canonul: să 
nu mai vorbeşti, să nu te mai duci la vecini la chilii să-i 
stârneşti la vorbă. Dar se prindea de el atâta până ce ieşea 
de la el din chilie. Şi pe urmă iară îl găseai în ceată. „Pă- 
rinte Ghimnazie, la mine nu mai vii la spovedit, că nu mă 
asculţi. Faci două păcate mari: neascultarea şi clevetirea". 

Părintele Paisie era omul blândeţii, al împăcării, şi 
una, şi alta. Era foarte blând şi, în acelaşi timp, nu ieşea 
din canoane. El te trimitea la arhiereu, la Părintele Cleopa, 
te mai dezlega şi împăca lucrurile şi credincioşii erau 
mulţumiţi. 

Te duceai la Părintele Cleopa să te înduhovnicească - 
îndată lua de pe rafturi Pidalionul, deschidea foile: cano- 
nul de la Efes, canonul de la Niceea... Ieşeai ameţit... 
Când era vorba ca o creştina să vina la Părintele Marchian 



să-i facă o dezlegare de avorturi - o ţinea şi-o muştru- 
luia... Eu am făcut un Maslu şi el tot nu termina cu biata 
femeie. Când a ieşit, după o oră şi jumătate, din mustrarea 
aceea a lui, bărbatul o aştepta afară, în faţa porţii. Dar 
femeia, de cum a ieşit, a luat-o spre bucătărie, la dreapta. 
A strigat bărbatul după ea: „Măi femeie!" Atâta ameţise, 
săraca. Dar nu mai îndrăznea să-şi bată joc de sarcină. 

Şi de aceea vă spun că erau duhovnicii de atunci 
canonişti, dar şi credincioşii erau la înălţime. Puteau într- 
adevăr să moară pentru adevărurile acestea canonice. însă 
acum, de când nu se mai poate, nici nu mai posteşte, nici 
nu mai ţine rânduiala şi toate, în sfârşit, 
s-au defăimat şi s-au dat după neputinţele noastre 
omeneşti. Nu mai e tendinţa omului de a se ridica la linia 
Bisericii, ci lupta materialismului acesta european, o con- 
tinuă coborâre a omului la nivelul desăvârşit al păcatului. 

